**20 rokov činnosti Kolpingovho diela na Slovensku (1995 – 2015)**

**Katolícke tovarišské spolky na Slovensku**

**160 výročie založenia**

**Štiavnické Bane - Windschachte 2016**

**OBSAH**

**Úvod**

História Katolíckych tovarišských spolkov

Adolph Kolping a obnovenie činnosti spolku

Občianske združenie s názvom Kolpingovo dielo na Slovensku

Voľby prvého predsedníctva

Partnerstvo s diecéznymi združeniami Mníchov - Freising a Eichstätt

Budovanie organizačnej štruktúry – Kolpingova rodina

Potreby doby vám ukážu čo máte robiť

Slovensko - 53. člen Medzinárodného Kolpingu so sídlom v Kolíne

Podpora Nemeckého ministerstva pre spoluprácu a IKW

Aktivity pre rodinu, manželstvo, deti a mládež - kreativita, šport, voľný čas

Svet práce, povolania a problémov nezamestnanosti

Dobrý človek, kresťan, odborník a politicky angažovaný občan

Predvstupové projekty, rozvojová pomoc a štrukturálne fondy

Kolpingove domy na Slovensku

Desaťročná spolupráca s Bavorskou štátnou kanceláriou

Práca s Rómami na Spiši

Podpora remesla a rozvoj rezbárskych tradícii v Banskej Štiavnici

Medzinárodné a partnerské aktivity v európskom a celosvetovom kontexte

Činnosť Kolpingových rodín na Slovensku

Vízie, perspektívy a problémy sociálnych združení v súčasnosti

**Záver**

**Úvod**

Milí priatelia!

Z každej krízy - rodinnej, spoločenskej, národnej i medzinárodnej - vedie cesta k riešeniu, k zmiereniu a pozdvihnutiu podmienok života a dôstojnosti človeka cez dva základné nástroje - zdravý rozum a živé svedomie. Platí to dnes, a platilo to aj v dejinách človeka. História je toho učiteľkou. Otázkou je, či sme my dobrými študentami vlastnej histórie...

Adolph Kolping, nemecký katolícky kňaz a sociálny reformátor, hlásal vo svojej dobe chudoby a rozsiahlej nezamestnanosti pomoc v svojpomoci. Zakladal živé spoločenstvá rozumnej solidarity, tradíciu hodnú úcty a nasledovania. Jeho rovesníkom a názorovým protipólom bol Karol Marx - protagonista triednej nenávisti a revolúcie. Zostali za ním krvavé stopy a dejiny nehumánnych, komunistických režimov v mnohých krajinách Európy a sveta, včítane Slovenska.

Počas beatifikácie Adolpha Kolpinga v októbri 1991 pápež, dnes už svätý, Ján Pavol II. o ňom povedal: "Svojimi ideami je priekopníkom a predchodcom veľkých sociálnych encyklík, ktoré začali encyklikou *Rerum novarum* (1891) a v tomto roku našla svoju nasledovníčku v encyklike *Centesimus annus*.“ Časovanie beatifikácie a publikovanie posolstva novej encykliky veľkého pápeža nebolo náhodné. Bolo reakciou na veľké zmeny - zvlášť v Európe - spôsobené pádom komunizmu. A bolo volaním po sociálne zodpovednej transformácii postkomunistických štátov a po hodnotovej politike pri budovaní slobody a demokracie. Nie všetko sa v našich krajinách darilo konať v duchu a línii tohoto odkazu. Kresťansko-sociálna politika zostala menšinovou a sociálne trhové hospodárstvo často prehráva s liberálnymi trhovými prístupmi, respektíve s oligarchickou mocou, nespravodlivosťou a rozsiahlou korupciou. Vysoká nezamestnanosť, zvlášť mladých, zaostávanie a vyľudňovanie slabých regiónov, rozpad rodín, sociálna dezintegrácia a celková chudoba volá po účinnejších formách sociálnej pomoci. Ľudia a rodiny potrebujú skôr trampolínu, aby sa mohli odraziť, než sociálnu sieť, ktorá ich robí závislými.

Je mi cťou byť súčasťou spoločenstva ľudí, ktorí už pred 20 rokmi pomáhali obnovovať inšpirujúcu cestu k zodpovednej budúcnosti jednotlivcov, rodín a komunít v našej domovine. Ako predseda Kolpingovho diela na Slovensku som mal možnosť spoznať množstvo obetavých nasledovníkov a aktualizátorov odkazu bl. Adolfa Kolpinga na Slovensku, v Nemecku a v iných krajinách. Obnovovali sme neslobodou zničené dielo. A hlavne spoznávali dôležitosť a šírili praktickú aplikáciu princípov spravodlivej sociálnej politiky a zodpovednej sociálnej práce.

Ďakujem všetkým, ktorí k tejto obnove prispievajú svojím osobným a spoločným úsilím. Prajem Kolpingovmu dielu na Slovensku, aby bolo zrelým, aktívnym a otvoreným spoločenstvom, ktoré prináša dobré ovocie v duchu svojho zakladateľa a v súlade s potrebami človeka dnešnej doby.

Ján Figeľ

Čestný predseda KDS

**História Katolíckych tovarišských spolkov**

Katolícky spolok tovarišov - základ dnešného Kolpingovho diela - vznikol v určitej historickej situácii a používal vtedajšie prostriedky pre svoju prácu v každom smere, či už po obsahovej alebo organizačnej stránke. Dnešná Kolpingova rodina už nie je voľakedajším Katolíckym spolkom tovarišov, dnešné Kolpingovo dielo si vo svojich štruktúrach a aktivitách stanovuje iné akcenty než niekdajšie združenie.

1846 - 1865

Prvú epochu dejín nášho diela charakterizuje činnosť samotného zakladateľa Adolpha Kolpinga, a to od založenia prvého Spolku tovarišov v Elberfelde v roku 1846 až do Kolpingovej smrti 4.12.1865. Za týchto necelých dvadsať rokov vzniklo viac než 400 tovarišských spolkov v Nemecku, v mnohých európskych krajinách, a dokonca i v Severnej Amerike. Rýchle rozšírenie Katolíckeho spolku tovarišov dosvedčuje, že Kolpingova myšlienka v pravom slova zmysle “zapaľovala”, t.j. vyjadrovala aktuálnu potrebu ľudí. Určite sám Adolph Kolping bol hnacím motorom pri raste diela hlavne cestovaním, svojimi príhovormi či písaným slovom.

Všetci členovia Spolku mali tzv. „vandrovnú knižku“ ako jednotný členský preukaz. Vandrovný poriadok upravoval otázky súvisiace s častou zmenou miesta ako dôsledku vandrovky. Miestne potreby tovarišských spolkov upravoval miestny štatút, ktorý sa musel pridržiavať predpisov generálneho štatútu. Od začiatku tu platila povinnosť solidárneho finančného príspevku pre život spolku, ako aj právo voliť členov správy - prvky, ktoré existujú dodnes. Členstvo sa vtedy i neskôr obmedzovalo na slobodných remeselných tovarišov. Kto sa oženil alebo osamostatnil, tým automaticky ukončil svoje členstvo.

Život spolku i napriek lokálnym rozdielom mal jednako isté spoločné črty, charakterizované na jednej strane široko založenou vzdelávacou prácou, na strane druhej rozmanitými formami družnosti. Pri vzdelávacej práci stáli v popredí všeobecne vzdelávacie témy, špeciálne profesionálne a samozrejme náboženské vzdelávanie.

1865 - 1901

Desaťročia po Kolpingovej smrti možno charakterizovať slovami rast a kontinuita. Združenie sa nepretržite rozrastalo, do konca storočia bola vo veľkých častiach Európy rozvinutá celá sieť tovarišských spolkov. Pritom práca v združení nemala ešte samostatné národné črty, praktická práca sa rozvíjala skôr na rovnakej báze. V mnohých európskych krajinách v tom čase boli katolícke spolky a zväzy prakticky neznáme, zatiaľ čo práve v Nemecku, resp. v nemecky hovoriacich častiach Európy, sa vtedy v katolíckej cirkvi rozvíjal bohatý spolkový život, ktorý dodnes patrí k typickému znaku cirkvi.

1901 - 1933

Nové storočie sa pre Kolpingovo dielo začína závažnými udalosťami. 1. januára 1901 vychádza prvé číslo časopisu Kolpingblatt ako orgán združenia, pokračuje vydávanie Rýnskych ľudových novín, ktoré založil ešte A. Kolping. Od roku 1907 sa celé združenie nazýva Zväz katolíckych spolkových tovarišov, generálna rada sa stáva právnou osobou, a tým aj správcom majetku združenia. Počas 1. svetovej vojny 1914 - 1918 bola práca združenia veľmi ochromená. Po vojne zaznamenala práca v Katolíckom spolku tovarišov rýchly rozmach, zakladali sa nové spolky aj mimo Európy, napr. v Argentíne a Brazílii. Podstatné obsahové akcenty práce zostali práve tak nezmenené ako tradičná cieľová skupina slobodných remeselných tovarišov.

Nové demokratické systémy v niektorých európskych štátoch otvorili združeniu po prvýkrát veľké možnosti pre aktívnu účasť na politickom živote, čo sa aj naplno využilo. V samotnom združení sa tento demokratizačný proces prejavil v tom, že od roku 1921 zástupcovia aktívnych členov dostali právo zúčastňovať sa na generálnych zhromaždeniach.

Medzinárodné dielo dalo o sebe vedieť a prejavilo sa hlavne na veľkých medzinárodných snemoch tovarišov, z ktorých sa prvý konal v roku 1922 v Kolíne, druhý 1927 vo Viedni. Viditeľný a dodnes platný znak príslušnosti k celému Kolpingovmu dielu je písmeno K, ktorý bol zavedený 1.01.1928 ako oficiálny odznak združenia. Celkom iným znakom spolupatričnosti a činnosti združenia je Dom spolku tovarišov v Kolíne na Kolpingovom námestí, ktorý bol 20. júla 1930 posvätený ako centrum združenia (generálny sekretariát).

1933 - 1945

Mocenským nástupom národného socializmu, hlavne po uchopení moci Hitlerom, bol vývin Kolpingovho diela čoraz viac ohrozovaný. Veľmi rýchlo bolo zrejmé, že zo strany nových mocipánov nemožno očakávať žiadnu spoluprácu s katolíckym sociálnym hnutím v organizovanej spolkovej forme. Stále viac bola znemožňovaná práca združenia, rozpustené boli kolpingove rodiny alebo celé diecézne združenia, bolo zhabané vlastníctvo, sťažené prijímanie nových členov, marené alebo celkom zakázané vydávanie tlače a všeličo iné, takže behom týchto rokov, hlavne po vypuknutí vojny v roku 1939, bol život združenia celkom ochromený.

Udalosti a vývoj v súvislosti s národno-socialistickou mocou počas druhej svetovej vojny veľmi postihli Kolpingovo dielo. Rakúske Kolpingovo dielo po anšluse v roku 1938 prakticky zaniklo. Aj centrálne združenia v Holandsku a Belgicku padli v 1938 za obeť nemeckej okupácii. Prekvitajúce centrálne združenia vo východnej Európe, napr. v Maďarsku, Československu a v Rumunsku, zanikli po komunistickom prevrate, práve tak aj bohato rozvinutý život združení v nemeckých východných oblastiach, ktoré pripadli Sovietskemu zväzu, resp. Poľsku. Kolpingovo dielo sa mohlo zachovať iba v NDR a aj to iba s veľmi obmedzenými možnosťami činnosti.

1945 - 1971

V Nemecku a v Rakúsku sa ihneď po skončení vojny začalo Kolpingovo dielo znovu budovať. Vo veľmi krátkom čase sa podarilo vytvoriť solidárne základy pre činorodú prácu v združení. Vývoj Kolpingovho diela v Nemecku po roku 1945 je poznačený zložitým zápasom rozličných faktorov, čo viedlo k hlbokým zmenám. Tradičná cechová vandrovka, ktorá bola pre Katolícky spolok tovarišov dôležitým prvkom sa po roku 1945 už neobnovila. Katolícky spolok tovarišov je teraz "iba" skupinou v Kolpingovej rodine, ktorej starší členovia sa etablovali podľa povolania a rodiny. V týchto rokoch sa zakladá veľké množstvo Kolpingových rodín, čo je podmienené aj prílivom a integráciou mnohomiliónového počtu utečencov. Z pôvodného miestneho Spolku tovarišov vzniká čoraz viac farských Kolpingových rodín, čo pokračuje prakticky až dodnes.

V šesťdesiatych rokoch minulého storočia sa začala rozvíjať skupina Mladý Kolping, ako tretia veková skupina združenia, ktorá ešte jasnejšie ukazuje, že je to spoločenstvo sprevádzajúce človeka po celý život a presahujúce generácie. Posledný stupeň otvorenosti združenia sa dosiahol v roku 1966, keď centrálne zhromaždenie umožňuje členstvo aj dievčatám a ženám.

1971 - 1998

Na generálnom zhromaždení v roku 1968 bol odštartovaný "výbušný" vývin združenia hlavne na medzinárodnej úrovni. Medzinárodné Kolpingovo dielo zaznamenáva v tomto období rýchly, dosiaľ neznámy rozvoj, hlavne v krajinách tzv. tretieho sveta, najprv a predovšetkým v Latinskej Amerike, ale potom aj v Afrike a Ázii. Prvýkrát v dejinách združenia sa podarilo vo väčšej miere presadiť Kolpingove myšlienky v rozličných národných, resp. kultúrnych kontextoch a s úspechom ich aj realizovať. Výrazom tejto novej "kvality" v našom celosvetovom spoločenstve bol nový medzinárodný program (1982) a generálny štatút (1987). Tieto dokumenty svedčia o tom, že Medzinárodné Kolpingovo dielo sa cíti ako skutočné svetové spoločenstvo s náležitou rozmanitosťou.

Ďalší vrchol dejín Medzinárodného Kolpingovho diela predstavuje 27. október 1991, deň blahorečenia Adolpha Kolpinga. Pred katolíckym sociálnym združením, ktoré je zaviazané činnosti tohto muža, stoja dnes úlohy a výzvy na národnej, kontinentálnej a medzinárodnej úrovni. Kolpingovo dielo má dnes asi 450 000 členov v cca. 7 000 Kolpingových rodinách vo viac než 60 krajinách sveta a je zastúpené na takmer všetkých kontinentoch.

**Adolph Kolping a obnovenie činnosti spolku**

Blahoslavený Adolph Kolping bol nemecký katolícky kňaz, sociálny reformátor, publicista a ochranca práv remeselníkov a robotníkov, ktorí v polovici 19. storočia následkom „vedeckotechnickej revolúcie“ a následnej industrializácie strácali ako prví prácu a sociálne istoty. A.Kolping bol ten, ktorý sa o tieto vrstvy začal systematickejšie zaujímať a pomáhať im v ich zúfalej sociálnej situácii. V tom istom čase sa podobnými otázkami zaoberal aj jeho rovesník Karol Marx. Rozdiel medzi koncepciou Marxovou a Kolpingovou bol diametrálne odlišný. Marx videl riešenie sociálnych problémov vtedajšej doby len prostredníctvom revolúcie. Kolping zase trpezlivou prácou na zmene myslenia človeka.

Dejiny ukázali, kto mal pravdu. Násilie revolúcie prinieslo iba narušenie medziľudských vzťahov, vojny, nepokoj a ešte väčšiu sociálnu biedu, z ktorej sa doteraz nevieme vymotať. Súčasná ľudská a spoločenská kríza je z veľkej časti výsledkom tohto nevydareného marxisticko-leninského experimentu.

Myšlienky Adolpha Kolpinga našli rýchlo svoju živnú pôdu aj na dnešnom území Slovenska v bývalom Uhorsku. Takmer súčasne ako v Nemecku a Rakúsku, sa vďaka iniciatíve viedenského kňaza, neskoršieho kardinála Antona Josefa Gruschu (24. januára 1890 – 15. októbra 1911), podarilo založiť v roku 1855 tovarišský spolok aj v Bratislave. Na našom území vznikali následne i ďalšie tovarišské spolky vo viacerých väčších mestách ako napríklad Trnava, Košice, Trenčín, Nové Zámky ap..

Počas komunizmu sme mali na Slovensku relatívne dobré vzťahy s bývalou Nemeckou demokratickou republikou (DDR), kam sme mali možnosť cestovať ako turisti. Tu sme sa prvýkrát stretli s  Kolpingovým dielom. Sociálnosť tohto hnutia a jeho praktická previazanosť so životom viery natoľko oslovili zopár jednotlivcov zo Slovenska, že po zmene režimu u nás okamžite reagovali na osobnú výzvu Mons. Hansa Stadlera, krajinského prézesa z Bavorska a Franza Kapauna, prézesa z Weissenfelsu, ktorí u nás po nežnej revolúcii hľadali potenciálnych spolupracovníkov na obnovenie Kolpingu na Slovensku. S kňazom Franzom Kapaunom nás spájalo aj osobné rodinné priateľstvo a dlhoročné kontakty s niektorými kňazmi i laikmi zo Slovenska. Práve tieto priateľstvá (hlavne s Doc. Dr. Ernestom Markom, CSc - známym slovenským germanistom a kňazom tajnej cirkvi) vytvorili podmienky k obnoveniu činnosti Kolpingovho diela na Slovensku, ktoré sa uskutočnilo 5 rokov po politických zmenách u nás, a to v roku 1995.

**Občianske združenie s názvom Kolpingovo dielo na Slovensku**

Kolpingovo dielo na Slovensku bolo zaregistrované na Ministerstve vnútra SR dňa 29.03.1995 pod číslom spisu: VYS/1 - 900/90 - 10526 ako občianske združenie, ktoré sa hlási k odkazu blahoslaveného Adolpha Kolpinga a sociálnej náuky cirkvi. Svojimi aktivitami chce prispieť k premene človeka v meniacej sa spoločnosti. Vychádza z tradičných kresťanských hodnôt, ale pracuje ako laické združenie a usiluje sa svojimi postojmi obohatiť občiansku spoločnosť, preto má právny charakter neziskovej organizácie – občianskeho združenia.

Na podporu práce Kolpingových rodín slúži centrálna kancelária v Štiavnických Baniach, ktorá sídli v tzv.: „Záhorovom dome“, v ktorom sa nachádza aj vzdelávacie zariadenie, ktoré sa využíva aj na podporu vzdelávania a práce s rodinami. Charakteristickým znakom práce Kolpingovho diela bola a je dobrovoľná angažovanosť. V súčasnosti sa necelých 200 členov Kolpingovho diela na Slovensku angažuje v zväzovej zodpovednosti, mnohí z nich okrem toho aj v iných oblastiach cirkevnej, spoločenskej a politickej spoluzodpovednosti.

Základnou bázou práce v Kolpingovom diele je a zostáva Kolpingova rodina so svojím bohatým životom spoločenstva. Popri jej činnosti presahujúcej generácie hrá čoraz väčšiu úlohu práca orientovaná na cieľové skupiny. Pritom hlavným cieľom je zvláštnym spôsobom osloviť ľudí s ich špecifickými záujmami a potrebami a ľudí, ktorí sa pohybujú na pokraji spoločnosti.

Kolpingovo dielo je demokraticky štrukturované združenie, všetci členovia majú preto určité práva i povinnosti - medzi základné patria:

* hlasovacie a volebné právo, ako sa to uvádza v príslušných stanovách
* môžu sa podieľať na všetkých akciách a podujatiach, ktoré sú určené pre členov,
* majú spolupracovať na cieľoch a živote Kolpingovho diela a angažovať sa pri plnení jeho programu,
* členovia platia dobrovoľný členský príspevok

Kolpingovo dielo chce byť katolíckym, rodinným a život sprevádzajúcim spoločenstvom viery, vzdelania a činnosti. Vzdelávanie, činnosť a družnosť sú tri neodmysliteľné, úzko súvisiace rozmery práce a života v Kolpingovom diele. Požiadavka rodinného spoločenstva vyžaduje od všetkých členov spolunažívanie vo vzájomnej podpore a solidarite a zahŕňa všetky generácie.

Kolpingovo dielo nie je nadácia, ani neposkytuje priamo finančnú výpomoc. Ako nezisková organizácia si sami hľadáme na svoju prácu a aktivity finančné zdroje. Podporujeme však solidaritu medzi ľuďmi, prehlbovanie partnerstva rôznych krajín a kultúr a rozvoj tradičného spolkového života, v ktorom si môžu ľudia vzájomne pomáhať, obohacovať sa na rôznych úrovniach, v rodine, spoločnosti i vo voľnom čase. Na báze katolíckej sociálnej náuky cirkvi zastupujú členovia Kolpingovho diela svoje záujmy v oblasti politickej, spoločenskej a cirkevnej.

Kolpingovo dielo v 12. vetách:

 1, Pozývame a dodávame odvahu pre spoločenstvo. 2, Konáme tak na príkaz Ježiša Krista.

 3, Za vzor si berieme život Adolpha Kolpinga. 4, Sme v Cirkvi doma.

 5, Sme rodinné spoločenstvo presahujúce generácie. 6, Pomáhame stvárňovať spoločnosť.

 7, Sprevádzame ľudí pri ich osobnom raste. 8, Otvárame perspektívy pre mladých ľudí.

 9, Pokladáme sa za obhajcov rodiny. 10, Rozprestierame celosvetovú sieť partnerstva.

11, Žijeme zodpovedne 12, Konáme solidárne.

**Voľby prvého predsedníctva**

Po viac ako ročnom pôsobení skupiny nadšených dobrovoľníkov sa začala budovať základná sieť ľudí, ktorí sa nechali inšpirovať myšlienkami Kolpingovho diela natoľko, že sa nám podarilo v januári 1996 zorganizovať prvý, tzv.: „Klauzúrny seminár v Topoľčanoch“. Tento sa uskutočnil v kláštore sestier rádu Panny Márie Jeruzalemskej, ktoré sú súčasťou rádu Nemeckých rytierov. Tento seminár sa stáva akýmsi legitimizujúcim zjazdom Kolpingu, na ktorom sa volí prvé oficiálne predsedníctvo našej organizácie a na ktorom boli odhlasované stanovy združenia, ale aj oficiálny názov našej novej organizácie „Kolpingovo dielo na Slovensku“ a ako identifikačný znak bolo vybrané aj logo s modifikáciou klasického kolpingovského “Káčka”. V Topoľčanoch sa začína oficiálna cesta Kolpingu na Slovensku, jej prví členovia dostávajú prostredníctvom prednášok Mons.Hansa Stadtlera “zasvätené” informácie o cieľoch a úlohách Kolpingovho diela vo svete a o perspektívach tejto činnosti na Slovensku.

**Partnerstvo s diecéznymi združeniami Mníchov - Freising a Eichstätt**

Spolupráca, partnerstvo, priateľstvo a solidarita sú od čias Adolpha Kolpinga podstatnými znakmi jeho práce. Veď práve solidarita katolíckych tovarišov, ktorí si spoločne zbierali finančné prostriedky, aby pomohli chorým kamarátom a kolegom, sa stali ideovým základom pre neskoršie moderné sociálne solidárne systémy, ako napríklad zdravotné, sociálne a dôchodkové poistenie praktizované vo väčšine vyspelých európskych štátoch. Pri obnovovaní Kolpingu na Slovensku a počas prvých rokov činnosti sme neboli osamotení - prvé kroky s nami veľmi intenzívne prežívali aj naši partneri z Bavorského diecézneho združenia Mníchov – Freising (KW Diözesanverband München-Freising) a neskôr tiež z diecézy Eichstätt. Zvlášť Mons. Hans Stadtler, diakon Stefan Geissler a Uli Kramer, neskôr aj krajinský a diecézny prézes Mons. Rainer Boeck, nás pravidelne navštevovali a sprevádzali naše prvé kroky v nasledovaní Adolpha Kolpinga a jeho myšlienok. O prekleňovanie našich vzťahov s Kolpingovými rodinami v Bavorsku sa veľmi zaslúžili viacerí, ale hlavne manželský pár Helga a Rudi Mayerovci, ktorí nám aj prakticky veľmi pomáhali v našich začiatkoch, hlavne dovozom šatstva z „druhej ruky“ a organizovaním každoročných vianočných trhov, z výnosov ktorých dlhoročne podporovali malé projekty na Slovensku. Sme vďační všetkým, a nebolo ich málo. Všetkých tu nie je možné vymenovať, no čo vieme naisto, že všetci, ktorí sa akokoľvek podieľali na rozvoji Kolpingu na Slovensku boli našimi dobrými sprievodcami, partnermi, ale hlavne priateľmi. Súčasné vedenie diecézneho združenia Mníchov-Freising, hlavne diecézny prézes mons. Christoph Huber a predseda Werner Attenberger, pokračujú podľa svojich možností v prehlbovaní partnerstva medzi Bavorským diecéznym zväzom a KDS

**Budovanie organizačnej štruktúry – Kolpingova rodina**

*Ciele a úlohy kolpingovej rodiny*

Kolpingova rodina má v zmysle svojej identity a smerníc Generálneho štatútu Medzinárodného Kolpingovho diela tieto úlohy:

* viesť svojich členov k tomu, aby sa v živote osvedčili ako kresťania
* svojim členom, ale aj nečlenom ponúknuť pomoc v živote,
* aktivitami svojich členov na základe katolíckej sociálnej náuky o spoločnosti podporovať všeobecné blaho a spolupracovať na stálej obnove Cirkvi a spoločnosti,
* pomáhať pri osobnom raste jednotlivca v oblastiach manželstva, rodiny, sveta práce, voľného času, cirkvi, spoločnosti a štátu. Táto práca sa realizuje vo vekových a cieľových skupinách, ako aj vo viac generačnom spoločenstve.

*Znaky Kolpingovej rodiny*

*Katolícke spoločenstvo*

Prvým neodmysliteľným znakom kolpingovej rodiny, zachovávajúc jej tradíciu, je katolicita. Zásadný súlad s podstatnými článkami katolíckej viery a život v Cirkvi a s Cirkvou patria tak ku charakteristike kolpingovej rodiny a jej členov. Prvok katolicity nevylučuje ekumenickú otvorenosť, ba ju zahrňuje. Preto od čias Adolpha Kolpinga až dodnes majú evanjelickí bratia možnosť stať sa členmi Kolpingovej rodiny a s ňou spolupracovať.

*Rodinné spoločenstvo*

Rodinný charakter je neodmysliteľným znakom kolpingovej rodiny. Jednotlivcovi poskytuje pocit istoty, že v kolpingovej rodine a v kolpingovom diele je doma. V dobe, v ktorej sa rozmáha izolácia a anonymita jednotlivca v masovej spoločnosti, nadobúda zážitok rodinného spoločenstva rastúci význam.

*Spoločenstvo sprevádzajúce životom*

Členstvo v kolpingovej rodine sa na základe svojho rodinného charakteru neviaže na istý vek ani na určitú životnú situáciu. Spoločenstvo sprevádzajúce životom vyžaduje naopak otvorenosť voči všetkým spoločenským skupinám a vrstvám. Takto kolpingova rodina zodpovedá úplnej angažovanosti, ako ju požadoval Adolph Kolping.

*Demokratické spoločenstvo*

Kolpingova rodina má demokratický charakter. Členovia spolupracujú v rámci daných štatútov pri formovaní života spoločenstva. Volia zodpovedných činiteľov a v zmysle svojich práv a povinností vplývajú na tvorbu programu a prácu v kolpingovej rodine.

*Vzdelávacie a činorodé spoločenstvo*

Život a činnosť kolpingovej rodiny ako vzdelávacieho a činorodého spoločenstva sa realizuje v rozmanitých formách. Adolph Kolping vo svojom pedagogickom programe vymedzil preto tri oblasti: vzdelanie, aktivita, družnosť. Družné spolunažívanie a organizácia voľného času podporujú a vytvárajú spoločenstvo, pomáhajú prekonávať opustenosť a anonymitu členov. Vzdelanie, činorodosť a družnosť nesmieme preto chápať ako úplne protichodné roviny. Treba len pre ne nájsť vyváženú mieru.

*Spoločenstvo na ceste*

Ako súčasť Božieho ľudu je kolpingova rodina v Cirkvi na ceste s Ježišom Kristom, ktorý o sebe vraví: "Ja som cesta, pravda a život". Ako spoločenstvo na ceste musí kolpingova rodina svojich členov i nečlenov - na základe svojho poslania - na tejto ceste sprevádzať a posilňovať. Lebo spoločenstvo na ceste žije z partnerského spolunažívania a z toho, že berie vážne jednotlivého človeka. Ako spoločenstvo na ceste musí kolpingova rodina byť preto otvorená pre všetkých ľudí a ujať sa ich tam, kde sa nachádzajú.

Medzi prvé kolpingove rodiny, ktoré vznikli ihneď po obnovení činnosti Kolpingu na Slovensku, patrila KR mladých z Banskej Štiavnice – Štefultova, ktorá sa sformovala pri tamojšej farnosti z iniciatívy miestneho duchovného správcu farnosti - dekana Pavla Zaťku, ktorý prakticky od počiatku zastával funkciu národného prézesa. Mládež, ktorá sa v tom čase už niekoľko rokov stretávala a organizovala pri miestnom kostole hudobný mládežnícky spevokol „Jubilatae Deo“, pod vedením Eriky Michnovej, sa nadchla sociálnymi myšlienkami Adolpha Kolpinga a vytvorila tak prvú Kolpingovu rodinu na Slovensku vôbec. Popri nej vznikla aj KR v neďalekej farskej filiálke - Ilija a následne kolpingova rodina dospelých v Štefultove. Tieto prvé tri kolpingove rodiny sa stali onedlho inšpiráciou pre ďalšie, ktoré začali vznikať na základe našich priateľských vzťahov a partnerských kontaktov aj v iných mestách a obciach na Slovensku ako napríklad Šurany, Žilina, Topoľčany, Košice, Trnava, Bratislava – Vrakuňa, ap.

**Potreby doby vám ukážu čo máte robiť**

Kolpingovo dielo chápeme ako súčasť Božieho ľudu. Hlavne tým, že sa podieľa na poslaní cirkvi vo svete a zároveň do nej prináša záujmy a potreby ľudí a spoločnosti." Kolpingovo dielo spolu buduje svet tým, že žije z tajomstva Ježiša Krista a jeho cirkvi. Zostáva verné povereniu Krista a jeho cirkvi, keď berie na seba i službu pri zveľaďovaní sveta. Bohoslužba a služba svetu, modlitba a práca, vnútro-cirkevná a spoločenská angažovanosť pre spravodlivosť a mier patria dohromady. Kolpingovo dielo ako katolícke sociálne združenie sa musí usilovať o výrazný kresťansko-cirkevný profil a o presvedčivú solidárnu službu spoločnosti. Preto sa Kolpingovo dielo orientuje na tri základné funkcie cirkvi a realizuje ich spôsobom špecifickým pre združenie.

*Ohlasovanie*

Adolph Kolping videl svoju dôležitú úlohu v tom, že mladých ľudí viedol k angažovanému kresťanstvu. Preto vo všetkom, čo podnikal na sociálnom poli, považoval sa v prvom rade za hlásateľa blahozvesti. Kolpingovo dielo má preto na všetkých rovinách a vo všetkých zariadeniach aktuálne ohlasovať evanjelium mladým i dospelým. Pri ohlasovaní posolstva Ježiša Krista treba mladým a dospelým ľuďom predovšetkým dať aktuálnu a situácii primeranú odpoveď na otázku o zmysle života. V radostnej zvesti musia pocítiť pomoc pre zvládnutie svojho života vo všetkých oblastiach. Preto ohlasovanie musí osloviť ľudí v ich konkrétnej a každodennej realite a uschopniť ich k osobnej angažovanosti pre vieru.

*Bohoslužba*

Modlitba a čítanie Svätého písma, slávenie sviatostí, hlavne Eucharistie, sú podstatné prvky cirkevnej liturgie. Preto tvoria aj jadro náboženského a duchovného života v Kolpingovom diele, v jeho zariadeniach a v kolpingových rodinách. K tomu patrí aj zachovávanie a podporovanie náboženských a cirkevných zvyklostí v cirkevnom roku.

*Diakonia*

Ako katolícke sociálne združenie je Kolpingovo dielo zvláštnym spôsobom zaviazané s cirkvou aj diakonskou a sociálnou službou. Preto chce ponúknuť všetkým životnú pomoc, ktorí na ňu čakajú, alebo sú na ňu odkázaní, ako napríklad:

* mladí ľudia, ktorým musia pomáhať pri príprave na povolanie a pri ďalšom vzdelávaní,
* mladé a mnohodetné rodiny, ako aj osamelé matky a otcovia; starší, chorí a opustení ľudia, ktorí očakávajú pomoc pri zvládnutí staroby a samoty,
* občania zo zahraničia, utečenci a hľadajúci azyl, ktorí majú nárok na spravodlivé zaobchádzanie,
* ľudia, ktorí trpia hladom, biedou, chudobou a zaostalosťou svojej krajiny, a preto sú odkázaní na pomoc, aby mohli žiť v spravodlivosti a pokoji.

Kolpingovo dielo v spoločnosti

"Cirkev sa nemôže a nesmie odťahovať od sociálnej otázky, spoločenský život nesmie prenechať svojim nežičlivcom, musí vstúpiť do života a nebáť sa bojovať so svojimi protivníkmi." Toto odporúčanie Adolpha Kolpinga zaväzuje Kolpingovo dielo, jeho zariadenia a kolpingove rodiny k zvláštnej spoločenskej angažovanosti. Cieľom je pritom však vždy človek vo svojich sociálnych vzťahoch. Preto Kolpingovo dielo chce spolupracovať na trvalej sociálnej spravodlivosti. K tomu mimo iného patrí:

* úcta k osobe každého jednotlivca,
* zachovanie základných hodnôt a základných práv každého človeka, zachovávanie ľudských práv,
* hodnota a ochrana kresťanskej rodiny,
* subsidiárna prednosť menších jednotiek v štáte a spoločnosti, solidárnosť ľudí a národov medzi sebou,
* spravodlivosť v spoločenských a medzinárodných vzťahoch, zachovanie a ďalšie rozvíjanie stvorenia.
* na európskej a medzinárodnej rovine to v dôsledku znamená spolupracovať na odstraňovaní nezamestnanosti, nezmyselných vojen a priviesť národy do jedného sveta.

Preto aj sv. pápež Ján Pavol II. vystihol tento neprehliadnuteľný prínos života a diela kňaza Adolpha Kolpinga a v roku 1992 ho vyhlásil za blahoslaveného, ako trvalý symbol a príklad tejto neúnavnej činnosti pre dobro spoločnosti. V súčasnosti je už začatý proces svätorečenia, ktorý dúfame bude čo nevidieť úspešne ukončený.

**Slovensko - 53. člen Medzinárodného Kolpingu so sídlom v Kolíne**

Po prvých úspešných krokoch Kolpingovho diela na Slovensku a po dosiahnutí predpísaného počtu kolpingových rodín, ktoré určuje generálny štatút, bolo Kolpingovo dielo na Slovensku prijaté za 53. člena organizácie Medzinárodného kolpingovho diela so sídlom v Kolíne. Stalo sa tak na prvom centrálnom zhromaždení členov KDS, ktoré sa konalo v Trnave v septembri roku 1997. Prítomní boli naši diecézni partneri z Bavorska, generálny sekretár IKW - Hubert Tintelott a tiež biskup J.E. Mons. František Tondra, spišský sídelný biskup, ktorý prebral patronát nad našimi aktivitami a od tej chvíle zastrešoval činnosť Kolpingovho diela na Slovensku ako náš protektor. Súčasným protektorom Kolpingovho diela na Slovensku je od roku 2014, J.E. Mons. Stanislav Zvolenský, arcibiskup, bratislavský metropolita.

**Podpora nemeckého ministerstva pre spoluprácu a IKW**

Po prijatí Slovenska do Medzinárodného kolpingovho diela sme boli napojení na veľmi dôležitý zdroj financovania, bez ktorého by asi úspechy Kolpingovho diela na Slovensku neboli také viditeľné. Týmto našim partnerom bolo Spolkové ministerstvo pre rozvoj a ekonomickú spoluprácu (Bundesministerium für wirtschafliche Zusammenarbeit und Entwicklung, v skratke - BMZ). Tento významný zdroj nám pomáhal viac ako 10 rokov s rozvojom kolpingových rodín a financoval dôležité projekty zamerané na rozvoj združenia. Neoceniteľné rady, ale aj praktickú morálnu a finančnú pomoc sme dostávali aj prostredníctvom Medzinárodného kolpingového diela v Kolíne (IKW), hlavne od vtedajšieho generálneho prézesa preláta Heinricha Festinga a generálneho sekretára Huberta Tintelotta. Neoceniteľnú praktickú pomoc nám dlhodobo, počas celej implementácie projektu BMZ, ticho a nenápadne poskytoval náš referent pre východnú Európu a dobrý priateľ Gregor Federhen. Súčasné nové vedenie IKW, ktoré vzišlo z volieb v roku 2011 a 2012 pod vedením generálneho prézesa Mons. Ottmara Dillenburga a generálneho sekretára Markusa Demeleho, pokračuje v aktívnom záujme o dianie u nás a podporuje nás v realizácii vytýčených strategických cieľov Kolpingovho diela do roku 2020.

**Aktivity pre rodinu, manželstvo, deti a mládež - kreativita, šport a voľný čas**

Už názov kolpingova rodina naznačuje rodinný charakter organizácie. Rodinné vzťahy aj medzi ľuďmi, ktorí nie sú pokrvnými príbuznými sú charakteristickým znakom pre toto naše spoločenstvo. Preto od svojho obnovenia sú našou cieľovou skupinou v prvom rade rodiny s deťmi. Viaceré projekty počas celej našej doterajšej činnosti boli práve preto zamerané na prácu s rodinami, pre deti a mládež a v oblasti kreativity, športu a voľného času. Na prehlbovanie týchto rodinných a priateľských vzťahov sme využívali množstvo najrozličnejších podujatí, ktoré sme organizovali. Boli nimi napr. vzdelávacie semináre, pracovné workshopy, kreatívne tábory, kde bolo dostatok príležitosti napĺňať ciele, ktoré si vytýčili jednotlivé kolpingove rodiny a ktoré sa stali dlhodobým priestorom, v ktorom sa udržiavali a utužovali priateľské vzťahy a pocit spolupatričnosti. Rovnakú úlohu zohrávali aj športové a voľnočasové aktivity, ktorými sa jednotlivé kolpingove rodiny pravidelne zbližovali a navzájom spoznávali.

Veľkú časť aktivít KDS v druhej polovici našej existencie smerovalo ku rómskej komunite. Bolo to hlavne veľké množstvo kreatívnych táborov, ktoré sme zrealizovali viac krát aj s deťmi z marginalizovaných skupín. Ku týmto môžeme pripočítať aj našu viacročnú spoluprácu v projekte „Miro Jilo“ - Moje srdce, ktoré sme uskutočnili v spolupráci s pánom Františkom Filkornom a pod odborným dohľadom výtvarníčky pani Evy B. Linhardtovej a historika umenia pána Bohumíra Bachratého. Počas týchto kreatívnych táborov sa podarilo z radov zúčastnených detí objaviť niekoľko výnimočných talentov. V súčasnosti sa orientujeme na vzdelávanie rodičov v tzv. kurzoch efektívneho rodičovstva, ktoré interaktívnou formou vedú rodičov k pochopeniu správania detí a k správnym reakciám na ne, a predstavujú moderný spôsob výchovy detí v rodinách.

**Svet práce, povolania a problémov nezamestnanosti**

Pápež Ján Pavol II. v encyklike Laborem Exercens veľmi nástojčivo poukazuje na to, že prácu treba chápať oveľa širšie než ako prostriedok na zaistenie živobytia. Práca dodáva človekovi uznanie, sebavedomie a privádza ho do spoločenstva. Preto Adolph Kolping videl svoju úlohu práve v tom, že chcel pomôcť mladým ľuďom, zážitkom ich vlastnej zmysluplnej práce, získať spokojnosť a radosť zo života. Konáme preto v duchu zakladateľa Adolpha Kolpinga a encykliky Laborem Exercens, keď sa obzvlášť snažíme ďalej vzdelávať mladých ľudí. Avšak nestačí mladých ľudí iba ďalej vzdelávať. Musíme im aj pomáhať, aby po vyučení dostali prácu a neostali nezamestnaní. Povinnosť pomáhať nezamestnaným, to znamená povinnosť zaistiť nezamestnaným a ich rodinám živobytie potrebnou podporou, vyplýva zo základného princípu mravného poriadku, ktorý platí pre túto oblasť, a to z princípu spoločného využívania dobier, alebo inak a jednoduchšie povedané, z práva na život a na živobytie. Takzvaná "pracovná knižka" bola jedinečným prínosom Kolpingovho diela ako "pomoc k svojpomoci" v Európe, keď ešte nejestvovali úrady pre sprostredkovanie práce.

**Dobrý človek, kresťan, odborník a politicky angažovaný občan**

Zakladateľ bl. Adolph Kolping zdôrazňoval často svojim tovarišom, že ak chcú v živote uspieť, musia sa usilovať v prvom rade byť dobrými, čestnými a charakternými ľuďmi, popritom nesmú zabúdať na svoj odborný a profesionálny rast a samozrejme nepretržite rásť ako dobrí veriaci kresťania. Rovnako dôležitým však pre Kolpinga bol aj rozvoj politickej a občianskej uvedomelosti. Táto súhra osobnostných vlastností podľa A. Kolpinga vytvárala predpoklady že sa mladí tovariši uplatnili v akejkoľvek konkurenčnej spoločnosti a nestratili s ňou kontakt. Preto v súčasnosti sa napríklad v Nemecku členovia Kolpingu angažujú na všetkých úrovniach politického a spoločenského života. Podľa nedávnych štatistík bolo v nemeckom parlamente (z viac ako 500 členného Bundestagu), približne 10 percent poslancov z najrozličnejších politických zoskupení, ktorí boli aktívnymi členmi kolpingových rodín, alebo s nimi v minulosti spolupracovali. Aj v našej krátkej histórii sa viacerí naši slovenskí členovia uplatnili v politickom živote, na celoslovenskej, niektorí aj na európskej úrovni, ako napríklad Ján Fígeľ, ale aj mnohí iní na regionálnej, či komunálnej úrovni.

**Predvstupové projekty, rozvojová pomoc a štrukturálne fondy**

Zo skúseností z partnerskej spolupráce sme získali dobrú štartovaciu pozíciu pre realizáciu mnohých projektov, ktoré sme počas dvadsiatich rokov zrealizovali. Podarilo sa nám byť úspešnými aj vo viacerých partnerských európskych projektoch, spomeniem len niektoré: „Podpora tolerancie a demokracie medzi národnostnými a náboženskými menšinami“ v spolupráci s IKW, KD Rumunsko a KD Maďarsko, ďalej projekt Phare Access 2000 s názvom „Podporné centrá pre nezamestnaných“ v spolupráci s KD Poľsko. Po vstupe Slovenska do EÚ sa usilujeme naše projekty a aktivity koncipovať európsky - cez štrukturálne fondy. Pustili sme sa aj do širšej medzinárodnej spolupráce vytváraním medzinárodných partnerstiev, ktoré boli potrebné pre prípravu a realizáciu projektov so širším sociálno-ekonomickým zameraním. Napr. medzinárodná spolupráca s maďarským mestom Ostrihom a KR Štúrovo na príprave veľkého cezhraničného projektu CBC a neskôr - Interreg – výstavba nákladnej kompy na Dunaji.

Podobne sme boli úspešnými žiadateľmi podpory v rámci Európskeho sociálneho fondu, z Iniciatívy spoločenstva - Equal, prostredníctvom ktorého sme dostali 3-ročné financovanie troch Diagnosticko-motivačných centier pre prácu s nezamestnanými z radov marginálnych skupín.

Kolpingovo dielo na Slovensku tiež prijalo ponuku od Sociálnej rozvojovej pomoci Kolpingovho diela (SEK), aby sa zapojilo do poskytovania rozvojovej pomoci a snažilo sa orientovať svoje aktivity aj na túto oblasť. KDS bolo niekoľko rokov pozorovateľom v platforme Mimovládnych rozvojových organizácií (MVRO). V spolupráci so SEK-om sme sa podieľali na príprave partnerského rozvojového projektu pre Keňu, ktorý však nedostal finančnú podporu z nášho Ministerstva zahraničných vecí SR. Pre náročnosť rozvojových projektov a nedostatok odborných skúseností sme sa neskôr v tejto oblasti prestali angažovať.

**Kolpingove domy na Slovensku**

Na realizáciu všetkých vyššie spomenutých aktivít bolo potrebné vybudovať zázemie, ktoré A. Kolping veľmi zdôrazňoval, a to svoj vlastný vzdelávací dom. V roku 1998 sme od nášho protektora – spišského biskupa J.E. Mons. Františka Tondru dostali do dlhodobého prenájmu budovu pôvodnej tzv. “Tomanóczyho kanónie” v Spišskej Kapitule, ktorú sa nám podarilo zrekonštruovať  a vďaka pomoci našich nemeckých, ale aj iných domácich a medzinárodných partnerov, v roku 2001 premeniť na moderné vzdelávacie stredisko s kompletnými ubytovacími a stravovacími službami. Teší nás, že Kolpingov dom**,** ako sme ho nazývali, bol príjemným priestorom, v ktorom sa uskutočnilo veľké množstvo zaujímavých podujatí a ktoré navštívili významné osobnosti a organizácie. Pravidelne sa v ňom stretávala Konferencia biskupov Slovenska, uskutočňovali sa tu rektorské konferencie a stretnutia akademických senátov univerzít z Česka a Slovenska. Kolpingov dom počas svojej existencie navštívili aj iné významné celebrity, napr.: kardináli Schoenborn, Grocholewski, Paskai a Tomko bývalý rakúsky kancelár Alois Mock, významný americký ekonóm slovenského pôvodu M. Novak, exprezident Michal Kováč, gróf Kinski, gróf Bethlén z Paneurópskej únie, Dr. Hanno Hartig z Rady Európy, Dr. Baer z bavorskej štátnej kancelárie, viacerí veľvyslanci akreditovaní na Slovensku, významní domáci i zahraniční herci ap. Vzhľadom na rozmáhajúcu sa hospodársku krízu a neistú budúcnosť sme boli nútení kanóniu v roku 2011 odovzdať naspäť spišskému biskupstvu.

Pre našu sociálnu prácu sme v mestečku Spišské Podhradie približne v čase, ako sme dobudovali Kolpingov dom, zakúpili aj meštiacky dom na Pálešovom námestí, ktorý sme postupne v rokoch 2003-6 opravili a prebudovali na moderné centrum našej práce s rómskou komunitou. Pomenovali sme ho po druhom patrónovi Kolpingovho diela po sv. Klementovi Maria Hoffbauerovi.Dieľňa a obchod, ktoré sme v ňom neskôr zariadili, dostali meno remeselná dieľňa “Leo Albus” - Biely lev, ktorý bol symbolom spišského románskeho umenia a v ktorom sme niekoľko rokov organizovali najrozličnejšie kurzy remeselných zručností pre marginalizované skupiny pod vedením dnes už nebohého pána Ľubomíra Brnčíka a rómskej lektorky Jarky Holubovej. Žiaľ pre nedostatok finančných zdrojov sme museli tieto aktivity v roku 2011 ukončiť a odvtedy sa dom nepoužíva.

Dom farára Jozefa Záhoruv Štiavnických Baniach - vzdelávacie centrum KDS a kancelária centrálneho sekretariátu je budova, ktorú sme odkúpili od rehole saleziánov a ktorú po rekonštrukcii používame ako celoslovenskú kanceláriu nášho združenia. V roku 2010 sa Záhorov dom stal majetkom Medzinárodného Kolpingovho diela, ale slúži nepretržite a bezplatne národnému sekretariátu a pre aktivity kolpingových rodín. O bližšej histórii domu sa zmieňujeme nižšie.

**Desaťročná spolupráca s bavorskou štátnou kanceláriou**

10 rokov podpory práce slovenského Kolpingu Bavorskou štátnou kanceláriou je bezprecedentným výsledkom vynikajúcej Slovensko - Bavorskej spolupráce, ktorá má svoje hlboké korene už v histórii oboch krajín. V začiatkoch demokratizácie Slovenska po tzv.: „Nežnej revolúcii“, bavorská strana opätovne potvrdila svoj blízky vzťah ku Slovensku aj formou podpory projektov a infraštruktúry KDS (hlavne finančnej ale aj morálnej). Tým sa spolupráca stala výrazným nástrojom upevnenia demokracie a stability u nás. Zrod spolupráce medzi Bavorskou štátnou kanceláriou a KDS siaha do roku 1999, keď členom medzištátnej Bavorsko - Slovenskej komisie bol aj náš predseda, neskôr čestný predseda Kolpingu a prvý slovenský eurokomisár Ján Figeľ. Vďaka ďalším členom Bavorsko - Slovenskej komisie a pracovníkom Bavorskej štátnej kancelárie, hlavne pánovi Nierodovi, ministerskému radcovi Dr. Baerovi a po jeho odchode ministerskému radcovi pánovi Flierlovi, sa táto pomoc každoročne konkretizovala podporou niekoľkých projektov. Tieto projekty významne posúvali reštrukturalizáciu a znovu-obnovovanie myšlienky bývalých katolíckych tovarišských spolkov v ich pokračovateľovi - v Kolpingovom diele na Slovensku. Naša organizácia mohla vďaka tejto významnej pomoci každoročne napredovať vo svojich víziách až do dnešnej podoby, keď predstavuje na Slovensku významnú sociálno-vzdelávaciu organizáciu so širokospektrálnym vplyvom v prvom rade v občianskej spoločnosti, ale aj v kresťanskej sfére.

V prvé roky fungovania KDS (1995-2000) prichádzala finančná pomoc aj z iných inštitúcií – prevažne však tiež z Nemecka: z KW DV München-Freising, Eichstätt a od niektorých privátnych sponzorov. Z týchto zdrojov sa budovala infraštruktúra a revitalizovali sa kolpingove rodiny, ktoré sú základnými stavebnými jednotkami organizácie. Každoročne sa takto podarilo rozširovať a dopĺňať vďaka podporeným projektom aj viaceré z prioritných aktivít organizácie.

Kolpingovo dielo ako pôvodne remeselná stavovská organizácia si vzala hneď na začiatku za cieľ oživiť sektor malého živnostenského podnikania, ktorý bol v predchádzajúcom zriadení najviac narušený. Ľudom trvalo veľmi dlho, kým sa odhodlali založiť si vlastnú živnosť a pokúsiť sa samostatne podnikať. Socialistický paternalizmus dlho paralizoval odvahu ľudí podnikať. Práve do tejto sféry smerovala desaťročná podpora Bavorskej štátnej kancelárie. Pozitívnym výsledkom tejto podpory boli viacerí absolventi, ktorí si vďaka účasti na našich kurzoch založili živnosť a dodnes podnikajú, alebo vďaka odbornému vedeniu nadobudli také zručnosti, ktoré im umožnili získať si novú prácu. Všetky tieto projekty však pomáhali zároveň aj celému združeniu, ktoré sa tak stávalo profesionálnejším a budovalo si svoje vlastné personálne kapacity. Kolpingovo dielo sa tak postupne menilo na rovnocenného partnera a spolupracovníka nielen iných organizácií, ale hlavne sa dostávalo do povedomia miestnych samospráv, vyšších územných celkov a nakoniec sa stalo aj kvalifikovaným partnerom ministerstiev pri získavaní a čerpaní prostriedkov z európskych štrukturálnych fondov.

Nebyť týchto medzinárodných skúsenosti so spolupráce s Bavorskou štátnou kanceláriou a našimi partnermi v SRN si nevieme vôbec predstaviť taký široký akčný rádius, v ktorom sa dnes aktivity Kolpingovho diela na Slovensku realizujú.

Veľkým prínosom bola aj podpora partnerstva KDS a štátnej rezbárskej školy Staatliche Berufsfachschule für Holzbildhauer v Oberammergau, ktorá nás veľmi obohatila a preniesla naše aktivity do novej roviny. Pobyt našich lektorov v tomto vzdelávacom zariadení pomohol naštartovať aj u nás podobný druh vzdelávania v tomto odbore umeleckej zručnosti.

Sme veľmi vďační za túto pomoc a vyjadrujeme čo najsrdečnejšie poďakovanie všetkým, ktorí nám osobne pomáhali pri realizácii projektov, teda aj našim partnerom z Kolpingu diecézneho združenia Mníchov - Freising, tiež aj celej komisii, ktorá schvaľovala a vyhodnocovala naše projekty, štátnej kancelárii a jej vedeniu a samozrejme bratskému ľudu Bavorska, z ktorých daní sa vlastne mohla táto pomoc realizovať.

**Práca s Rómami na Spiši**

KDS sa svojimi aktivitami na základe Miléniových cieľov OSN už dlhodobo snaží podporovať a pomáhať skupinám obyvateľov, ktorí sa nachádzajú v zlej sociálnej situácii. Prečo pomáhať práve im? Podľa rôznych štatistík sú Rómovia najchudobnejšou skupinou na Slovensku. Pojem chudoba je na Slovenku vo všeobecnosti ešte stále tabu, v oficiálnych materiáloch a štatistikách sa používa označenie "ľudia v hmotnej núdzi či sociálnej odkázanosti". Inak povedané chudoba sa u nás vzťahuje na nedostatok finančných a materiálnych zdrojov, ktoré nedosahujú zákonom stanovené životné minimum. Tradičný prístup ku chudobe, v podstate len vyčleňuje chudobných ľudí ako zvláštnu skupinu v porovnaní s ostatnými. Oveľa dôležitejšie je identifikovať skupiny, ktoré sú v ohrození (mladí ľudia, ženy, deti, dôchodcovia, postihnutí, žiadatelia o azyl, príslušníci etnických minorít, ako sú Rómovia, dlhodobo nezamestnaní atď). KDS začalo po dokončení rekonštrukcie Kolpingovho domu na Spišskej Kapitule zaujímať o tamojšiu rómsku komunitu, ktorú sme sa snažili podchytiť a osloviť nasledujúcimi projektami v týchto oblastiach:

* vzdelávanie a remeselné zručnosti
* rómska kultúra, umenie a kreativita
* detské a mládežnícke talenty,
* vzdelávanie a zdravotná osveta rómskych žien.

Pri tejto náročnej práci sme našli viacerých obetavých spolupracovníkov z radov rómskej komunity. Hlavne pani Jarka Holubová, ktorá bola našou dlhodobou zamestnankyňou, lektorkou a vedúcou centra pre nezamestnaných vo viacerých projektoch bola neodmysliteľnou kolegyňou a dobrou priateľkou.

**Podpora remesla a rozvoj rezbárskych tradícii v Banskej Štiavnici**

V roku 2008 sa nám podarilo v obci Štiavnické Bane pri Banskej Štiavnici ukončiť rekonštrukciu historickej budovy tzv. Patakyho kúrie, ktorú sme nazvali “Dom farára J.Záhoru” +. V tejto budove sme zriadili remeselnú dielňu a tiež nové centrum celoživotného vzdelávania. Nachádza sa v ňom aj celoslovenská kancelária Kolpingovho diela na Slovensku.

Zrekonštruovať a zariadiť tento dom sa nám podarilo vďaka štedrej podpore z kolínskeho arcibiskupstva, zvlášť J.Em. Joachimovi kardinálovi Meissnerovi. Tiež organizácii Renovabis, alebo Bavorskej štátnej kancelárii, či partnerom z Diecézneho zväzu Mníchov - Freising a samozrejme privátnym sponzorom.

Dnes je budova Záhorovho domu pripravená slúžiť ako centrum celoživotného vzdelávania so vzdelávacími miestnosťami určenými hlavne pre marginalizované skupiny obyvateľstva moderne vybavenou rezbársko-stolárskou dieľňou, v ktorej prebiehali v roku 2008 -10 kurzy rezbárstva. Popritom sa v dome farára Záhoru nachádzajú aj priestory národného sekretariátu.

V budúcnosti plánujeme počas letných mesiacov organizovať v tomto centre „tvorivé dielne pre dospelých i deti“ – teda hlavne pre turistov, ktorí navštevujú tento vyhľadávaný región a počas svojich dovolenkových dní si chcú vyskúšať drobné remeslá, či venovať sa výtvarnému umeniu pod vedením odborných lektorov. Dom slúži taktiež aj na súkromné podujatia a na ubytovanie skupín, či účastníkov kurzov aj mimo programov KDS.

————————————————————————————————————————————————————————————

+*Životopis Jozefa Záhoru*

*Katolícky kňaz Jozef Záhora sa narodil 8.februára 1846 v Ružomberku, zomrel 31.januára 1890 v obci Štiavnické Bane. Od roku 1872-1878 pôsobil ako kaplán v Banskej Štiavnici, od roku 1878 ako správca farnosti v Štiavnických Baniach. Jozef Záhora počas pôsobenia v tejto obci sa okrem pastoračnej práce venoval opusteným matkám, mládeži a rodinám v núdzi. Založil materskú škôlku - tzv. opatrovňu pre deti matiek, ktoré pracovali v tabakovej továrni. Okrem toho veľa písal. Pripravil slovník, spevník nábožných piesní, ktoré vyšli v roku l876. Z vedeckej činnosti prekladal nemeckého filozofa Adolpha Stolza. V druhej polovici 19.stor. prežívalo baníctvo v bansko-štiavnickej oblasti hospodársku krízu. Prevládala tu bieda vyvolaná úpadkom baníctva. Kňaz Jozef Záhora chcel pozdvihnúť povedomie tunajšieho obyvateľstva, robotníkov a ich rodín. Podarilo sa mu presvedčiť banský erár a banské riaditeľstvo založiť učebnú dielňu na výrobu detských hračiek. Bol to dlhodobý proces, ktorý vyvrcholil 18.4.1887, keď začala výučba v priestoroch kláštora hieronymitánov s 12 žiakmi. Žiaci museli byť absolventmi ľudovej školy. Proces výuky trval 3 roky. Za svoje výrobky dostávali aj finančnú náhradu. Pán farár Záhora spolu s dozorným výborom, ktorý riadil školu rozhodli, že jednu tretinu zárobku si budú žiaci odkladať, aby po skončení školy mali vytvorený základný štart do ďalšieho života. Jozef Záhora zomrel predčasne v roku 1890. V jeho začatých krokoch pokračovali mnohé generácie schopných učiteľov, napr. Jozef Hell, ktorý prišiel z rakúskeho Salzburgu, tiež bol vedúcim hračkárskej dielne v Rumunsku. Táto učebňa na výrobu detských hračiek bola druhá v Uhorsku a prvá na Slovensku (tu boli len dve, druhá bola v Topoľnici pri Nitre).*

*Hlavným cieľom výroby detských hračiek bola pomoc samotnej škole. Neskôr sa výroba orientovala na predmety dennej spotreby, ktoré sa predávali na trhu. Škola tu existovala do roku 1921-1922 a vychovala viaceré generácie. Práce žiakov, ale aj učiteľov boli posielané na viaceré krajinské výstavy v rámci Rakúsko – Uhorskej monarchie. Učitelia získali diplomy a ocenenia aj na svetovej výstave v Paríži roku 1900.*

*Dielňa po vzniku prvej Československej republiky prešla do Banskej Štiavnice. Od roku 1895 jej správu zabezpečoval štát. Dával príspevky na platy učiteľov a na materiálno-technické zabezpečenie chodu školy. V roku 1922 pod vedením známeho rezbára Jozefa Krauseho sa stala súčasťou Vyššej priemyselnej školy, ktorý ju viedol až do svojej smrti. Vystriedal ho akademický sochár Anton Draxler, absolvent Pražskej vysokej školy umeleckého priemyslu, ktorý po ukončení tejto činnosti v Banskej Štiavnici prešiel do Bratislavy, kde sa stal zakladateľom a vedúcim dnešnej Školy umeleckého priemyslu.Výrobky hračkárskej dielne poznáme z výkresov ale aj zo skutočnej podoby zo zbierkových fondov Slovenského banského múzea a zo špecializovaných múzeí hračkárskych výrobkov v Kécskeméte v Maďarsku a na Modrom Kameni, kde sa nachádzajú mnohé výrobky učebnej dielne. Kňaz Jozef Záhora napomohol vyviesť mládež a viaceré rodiny v štiavnickej oblasti z núdzneho sociálneho stavu. Jozef Záhora bol svojím sociálnym dielom vlastne nasledovníkom myšlienok Adolpha Kolpinga. (Jozef Čelko, historik)*

**Medzinárodné a partnerské aktivity v európskom a celosvetovom kontexte**

Kolpingovo dielo na Slovensku, ako člen Medzinárodného Kolpingovho diela (IKW) so sídlom v Kolíne sa od svojho začiatku primerane svojim možnostiam a kompetenciám zúčastňovalo na medzinárodných aktivitách a partnerských projektoch, ktoré organizovalo Medzinárodné Kolpingovo dielo, alebo iné medzinárodné organizácie. Neskôr sme participovali aj na projektoch EU, zvlášť Phare, Access, Interreg, ale aj v rámci projektov zo štrukturálnych fondov (napr. projekt Equal, ktoré ako jeden z nevyhnutných znakov museli mať aj medzinárodný, partnerský a nadnárodný rozmer). Kolpingovo dielo sa počas svojej činnosti od roku 1995 zúčastňovalo každoročne na stretnutí Európskej kontinentálnej rady Kolpingu, v ktorej sme mali od roku 1998 aj svojho zástupcu (PhDr. Margitu Markovú, národnú sekretárku). Každých 5 rokov sa naši zástupcovia zúčastňovali na zasadnutiach generálnej rady a generálnych zhromaždení, vrcholných volebných a poradných grémiách IKW v rôznych krajinách sveta (Kolín, Mexiko, Bolívia, Maďarsko, Uganda Nemecko, ap). V rámci partnerstiev v projekte Equal sme boli partnermi rôznych významných organizácií v Belgicku, Španielsku, Francúzsku, Írsku a Nemecku. Ako partneri s nemeckou organizáciou Sociálna a rozvojová pomoc Kolpingu (SEK), sme participovali na spoločnom rozvojovom projekte pre Keňu.

**Činnosť kolpingových rodín na Slovensku**

Aj keď existuje spoločná projektová činnosť KDS, ktorú realizuje centrálna kancelária v Štiavnických Baniach a tiež menší projektový tím v predsedníctve, ktorý má za sebou už bohaté skúsenosti. Napriek tomu sa vôbec nekladú medze akejkoľvek iniciatíve jednotlivých KR. Práve táto činnosť dopĺňa a robí bohatou samotnú činnosť KDS na Slovensku. Ponúkame Vám niekoľko príkladov iniciatív a činností KR, ktoré vyvíjali a vyvíjajú svoje aktivity na Slovensku.

BANSKÁ ŠTIAVNICA - Štefultov (diecéza Banská Bystrica) prvá mládežnícka KR, ktorá vznikla na Slovensku v roku 1995. Spevokol „JUBILATAE DEO“, pôsobil niekoľko rokov vo farnosti a absolvoval veľmi úspešné turné po krajinách Rakúsko, Švajčiarsko, Francia, Belgicko, Anglicko, Írsko a Nemecko. Organizovali sa aj drobné turistické, vzdelávacie, športové a kreatívne aktivity ap.

ILIJA (diecéza Banská Bystrica,) Hlavné aktivity činnosti KR je v sociálno-charitatívnej činnosti, starostlivosti o starých, osamelých ľudí a starostlivosti o osamelých mužov. Aktivity členov sú v rámci farnosti zamerané tiež na pomoc pri liturgii a príprave bohoslužieb. Pred nedávnom sme sa rozlúčili s prvým predsedom KR Ilija Jurajom Pecníkom, ktorý ju viedol od počiatku. Súčasná predsedníčka Janka Cengeľová sa popri starosti o svoju vlastnú rodinu neúnavne angažuje aj vo farnosti a kostole a je kedykoľvek ochotná pomôcť aj na národnom sekretariáte v Štiavnických Baniach. Nie náhodou sa hovorí, že kto chce, ten aj môže!

Z kultúrno-spoločenských akcií KR patrí pravidelné spoločenské stretnutia ku Dňu matiek, prezentácia šikovnosti a talentu členov formou rôznych kreatívnych výstav. Mladí členovia KR sa zúčastnili na kolpingovských dňoch v Kolíne a na kolpingovských putovných dňoch v nemeckom Kerpene.

BANSKÁ ŠTIAVNICA – Štefultov (diecéza Banská Bystrica) Činnosť tejto skupiny dospelých je zameraná na podporu vedomostí v politickej oblasti, s orientáciou na rozvojovú pomoc. Nakoľko je táto KR lokalitou blízka miestu národného sekretariátu, pomáhajú títo dobrovoľníci niekedy pri príprave celoslovenských aktivít alebo pri udržiavaní budovy Záhorovho domu a jeho okolia v Štiavnických Baniach. Manželia Martin a Silvia Čížovci ochotne poskytujú svoje schopnosti v oblasti prekladateľských a počítačových zručností počas medzinárodných podujatí.

ŠURANY (diecéza Nitra) Kolpingova rodina pod vedením jej predsedkyne a dlhoročnej podpredsedníčky KDS Alžbety Danielovej - riaditeľky miestneho gymnázia - patrí od počiatku vo svojej sociálnej činnosti a aktivitami podporujúcimi rozvoj a uplatnenie sa jednotlivca v spoločnosti medzi najaktívnejšie. Zamerala svoju pomoc na rodiny, mládež a starších ľudí, tiež osamelých a ľudí v núdzi. Udržiava priateľské putá medzi kolpingovými rodinami v zahraničí: KR Bad Aibling z Bavorska, KR Praha z Českej republiky, KR Gdaňsk z Poľskej republiky. Jej aktivity sú tiež smerované na upevnenie farského spoločenstva. Kolpingova rodina celoročne pomáha pri vydávaní Farských listov vo farnosti, dvaja členovia patria do redakčnej rady Farských listov. Kolpingova rodina má veľmi dobrú spoluprácu s Farským úradom v Šuranoch, úzko spolupracuje s Mestským úradom, Mestským kultúrnym strediskom, so všetkými základnými a strednými školami v meste a tiež s ostatnými spoločenstvami, ktoré pracujú v meste, napr.: Útulok Šurany Kopec, tiež s Ústavom sociálnych služieb v Bardoňove pre duševne postihnutých občanov – návštevy a príprava spoločenských aktivít pre týchto občanov. Každoročne uskutočňujú podujatia:

* spoločensko-zábavného charakteru: Kolpingovský ples, tradičná „Batôžková zábava“ pre deti, rodičov a starých rodičov spojená s biblickými súťažami, prizvaní boli aj obyvatelia Domu sociálnych služieb z Bardoňova (Bardoňovo), burza šatstva za symbolickú cenu v Mestskom kultúrnom stredisku v Kostolnom Seku,
* duchovného charakteru: pomoc pri organizovaní biblickej olympiády stredných a základných škôl, účasť na biblickej olympiáde – mladí členovia KR, púť do Medžugoria, Púť detí a mládeže do Marianky, príprava každoročnej svätej omše obetovanej za starších, spojená s odovzdávaním darčekov detí starším a osamelým,
* športovo-spoločenského charakteru: organizovanie viacerých ročníkov medzinárodného volejbalového turnaja kolpingových rodín, účasť na Putovných dňoch v Kerpene, - turistické akcie na Slovensku pre rodiny s deťmi a pre mladých, plážový volejbalový turnaj pre 20 družstiev, účasť na halových futbalových turnajoch v Českej republike ap.

TOPOĽČANY (diecéza Nitra) Členská základňa KR Topoľčany sa dlhodobo venuje zlepšovaniu medziľudských vzťahov  v  komunálnej oblasti vnášaním zásad korektnej kresťanskej politickej práce na miestnej úrovni, a to prostredníctvom vplyvu na volených zástupcov obecného zastupiteľstva. Pripravuje ďalej aj voľnočasové aktivity, stretanie sa rodín, výučba jazykov a spoločenského správania sa a tanca. Organizovanie plesov a spoločenských podujatí na miestnej a regionálnej úrovni. Predseda kolpingovej rodiny a dlhodobý predseda KDS Karol Zaťko, je aktívnym komunálnym politikom a podieľa sa na koordinácii celoslovenských aktivít. V roku 2012 sa zúčastnil na Kolpingovských putovných dňoch v Kerpene, kde prebral cenu Medzinárodného Kolpingovho diela pre Slovensko. Dlhoročná organizátorka výmeny šatstva z druhej ruky pani Anna Zaťková, bola za svoju dlhoročnú činnosť a nezištné nasadenie ocenená generálnym prézesom prelátom Heinrichom Festingom čestnou plaketou IKW.

BRATISLAVA – VRAKUŇA (bratislavská arcidiecéza) Kolpingova rodina – Vrakuňa bola viac rokov pod vedením nezabudnuteľného duchovného otca a prézesa, dnes už nebohého dekana Augustína Dršku, príkladnou a širokospektrálne sa angažujúcou kolpingovou rodinou, ktorá sa podieľala na výchove množstva aktívnych a do dnes činných veriacich laikov. Bývalá predsedníčka KR Vrakuňa, Monika Jucková je v súčasnosti výkonnou riaditeľkou Centra pre rodinu v bratislavskej arcidiecéze a jej manžel Alfonz redaktorom televízie LUX a známym slovenským športovým komentátorom.

JAKUBOV – Malá obec na Záhorí združovala niekoľko rokov ľudí z Bratislavy, ktorí trávili víkendy v tejto dedinke. Tvorili kompaktnú skupinu ľudí so záujmom o najrozličnejšie oblasti života, napríklad manželia Rebroví – hudba, manželia Smrekoví – pedagogika a vzdelávanie, manželia Cifroví – pomoc pri prekladoch a tlmočení a manželia Križanoví v oblastiach bioetiky a paliatívnej starostlivosti. Boli tiež organizátormi viacerých zaujímavých seminárov pre členov kolpingových rodín a mali aktívnu účasť aj v predsedníctve KDS.

VEĽKÝ MEDER (arcidiecéza Trnava) KR zameriavala svoju činnosť v roku 2008 kultúrno-spoločenským smerom. Zorganizovala viacero výstav výtvarných diel umelcov zo Slovenska a z Maďarska. Podporuje obnovu historických tradícii a spomienok na významné osobnosti kresťanského života v meste. Albert Nagy, predseda kolpingovej rodiny a dlhodobý člen predsedníctva KDS s manželkou Evou, rodina Mikóczi, alebo rodina Wagner, udržiavajú pravidelné partnerstvá a priateľské vzťahy s viacerými KR rodinami na Slovensku, ale aj v Maďarsku, ako napríklad s KR v Érsekvadkerte, Budapešti, Álsópáhóku, Gyori a Pätikostolí. Jej členovia často zastupujú KDS na medzinárodných podujatiach Kolpingu v rôznych krajinách, napr.: účasť na Medzinárodnom mierovom pochode v Meráne v Južnom Tirolsku alebo účasť na 33. Medzinárodnom putovnom dni v Kerpene pri Kolíne. Pre svoje dvojjazyčné (slvensko-maďarské) schopnosti sú členovia KR prekleňujúcou rodinou medzi maďarskými a slovenskými kolpingovými rodinami a významnými budovateľmi mostov slovensko-maďarského priateľstva

KOŠICE (arcidiecéza Košice) KR patrí už dlhodobo medzi aktívne KR s bohatým diapazónom činnosti. Jej základná orientácia sa sústreďuje na prácu s dlhodobo nezamestnanými, členmi marginálnych skupín, či inak znevýhodnených. Diagnosticko-motivačné centrum poskytuje sociálne poradenstvo a venuje sa sociálnej prevencii. V prevádzke je sociálno-remeselná dielňa, kde pod vedením odborných lektorov pracujú dlhodobo nezamestnaní, znevýhodnení a ľudia s rôznymi závislosťami.

Väčšina projektov bolo zameraných na rekonštrukciu a sprevádzkovanie remeselných dielní. Nevyriešeným problémom kolpingovej rodiny je získanie budovy pôvodne patriacej zakladajúcim členom Katolíckeho tovarišského spolku v Košiciach. Neúnavnú a nenápadnú prácu všetkých obetavých spolupracovníčok reprezentuje jej predsedníčka Gabika Presuľová s manželom Štefanom a synom Dominikom, ktorá vedie kolpingovu rodinu takmer od jej vzniku. Vďaka grantu na rekonštrukciu z Fondu sociálneho rozvoja, nadácie Socia, sponzorského daru od U. S. Style Košice a Nadácie Pro Cassovia sa podarilo dokončiť administratívne priestory pre miestnu KR a Alžbetino združenie.

BRATISLAVA (arcidiecéza Bratislava) KR sa zaoberá prevažne vzdelávaním manželských párov, ktoré si na pravidelných stretnutiach vzájomne vymieňajú svoje duchovné, ale aj rodinné a sociálno-psychologické skúsenosti pri efektívnej výchove detí a odovzdávajú ich aj ďalej vo forme prednášok a duchovných rekolekcií s týmto zameraním vo farnosti. Významnou stratou pre KR Bratislava, bol v roku 1997 náhly odchod významného slovenského muzikológa Dr. Ladislava Mokrého, ktorý stál v počiatkoch zakladania Kolpingovho diela na Slovensku a svojimi mimoriadnymi jazykovými schopnosťami a multikultúrnym rozhľadom zvýrazňoval medzinárodnosť KDS. Bol asi jediným žijúcim svedkom a osobou tvoriacou kontinuitu s pôvodnými katolíckymi tovarišskými spolkami, nakoľko jeho otec bol aktívnym členom katolíckych tovarišských spolkov, na ktorých činnosť si ako malý chlapec živo spomínal.

ROVINKA (arcidiecéza Bratislava), Predseda KR a riaditeľ Fakultnej nemocnice s poliklinikou Milosrdných bratov, JUDr. Michal Tinák, nám poskytuje právne poradenstvo. V spolupráci s rehoľou Milosrdných bratov sme realizovali úspešný a pre mnohých účastníkov nezabudnuteľný európsky kongres - oslavu a spomienku 20. výročia pádu železnej opony vo východnej Európe v roku 2009.

ŽILINA, (Žilinská diecéza), KR patrila dlhodobo medzi aktívne KR rodiny s veľmi širokým rádiusom celospoločenského i duchovného dosahu. Predsedníčku kolpingovej rodiny Gabiku Huliakovú, pre jej nadšenie a angažovanosť jej priatelia nenazývali inak, len ako „pani Kolpingová“. Žiaľ, KR zanikla so vznikom Žilinskej diecézy, ktorá rozdelila hlavnú farnosť na viacero nových farností, a tým aj rozdelila jednotlivých členov KR, ktorí už nevytvorili jednoliatu KR. V súčasnosti sa však aktivizovali niektorí bývalí členovia, ktorí opätovne hľadajú cesty revitalizácie KR v niektorej z nových farností v Žiline.

ŠTÚROVO (diecéza Nitra) KR sa na rodinnej úrovni podieľa na sociálnych aktivitách farnosti. Niektorí členovia sa aktívne zapojili do práce v dcérskej organizácii KR Štúrovo, n.o., a to konkrétne vypracovaním projektového zámeru na výstavbu prístaviska pre kompu, ktorá by mala spojiť Maďarsko a Slovensko a vytvoriť tak strategicky dôležité spojenie pre nákladnú dopravu medzi oboma krajinami. V prípade dokončenia bude mať táto kompa dopad na vytvorenie niektorých nových pracovných miest v tomto regióne. Významnou kreatívnou silou a hlavným koordinátorom projektov v tejto oblasti je predseda Kolpingovej rodiny Štúrovo, n.o. pán Ľudovít Kleštinec, túto úlohu prebral od svojho otca, ktorý žiaľ pred niekoľkými rokmi podľahol ťažkej chorobe.

ŠTIAVNICKÉ BANE (diecéza Banská Bystrica) KR sa každoročne zúčastňuje na farskom projekte : „Dobrá zvesť“ v rámci rozvojovej pomoci pre Afriku. Pomoc pri organizovaní rezbárskych dní v obci a obnovení činnosti rezbárskej školy – „Rezbáreň farára Jozefa Záhoru“ pomoc pri rekonštrukcii domu - a tým záujem o rozbeh projektu sociálnej ekonomiky. Spolupracovala na príprave projektu partnerskej spolupráce so štátnou rezbárskou školou v Oberammergau - BRD. Predseda KR Stanislav Neuschl je zároveň starostom obce, je veľkým obdivovateľom a podporovateľom odkazu bývalého farára a známeho kultúrno - sociálneho dejateľa v obci - Jozefa Záhoru.

BRATISLAVA - ČUNOVO (bratislavská arcidiecéza) národnostne a jazykovo zmiešaná farnosť ktorá sa nachádza v blízkosti hraníc medzi Slovenskom, Maďarskom a Rakúskom sa od minulého roku bližšie zaujíma o činnosť Kolpingovho diela na Slovensku. Vďaka miestnemu kňazovi ThDr. Mariánovi Červenému sa vo farnosti uskutočnili dva kurzy efektívneho rodičovstva a viacerí účastníci týchto kurzov, ale aj iní členovia farského spoločenstva prejavili záujem vytvoriť v obci Kolpingovu rodinu, v ktorej vidia jedinečnú možnosť prepojiť starousadlíkov s novými obyvateľmi obce, ktorá sa vďaka veľkej výstavbe za ostatné roky veľmi rozrástla.

**Vízie, perspektívy a problémy sociálnych združení v súčasnosti**

“Množstvo nenahradí nikdy kvalitu” - to je konštatovanie, ktoré si dnes, 20 rokov po obnovení činnosti Kolpingu na Slovensku uvedomujeme. Aké sú perspektívy vývoja a prežitia laických aktivít a hnutí, či združení v cirkvi a spoločnosti? Určite nie v živelnom zakladaní nových spolkov, alebo tobôž nie, v nekritickej obnove nejakých starých z minulosti. Naša skúsenosť počas dvadsaťročnej činnosti je jasná, naučiť sa objavovať “znamenia časov”, alebo ako to povedal náš zakladateľ bl. Adolph Kolping: “Potreby doby vám ukážu čo máte robiť”. Cirkev bude životaschopná vtedy, ak jej predstavitelia, čiže hierarchia, ale hlavne laici pochopia, kde je ich miesto, aká je ich úloha, aké sú ich kompetencie načrtnuté v pápežských dokumentoch, aké sú aktuálne potreby - znamenia časov tejto doby - v ktorej žijeme.

Najdôležitejšie však je prebratie osobnej zodpovednosti za riešenia, v ktorých práve laikov nemôže nikto nahradiť. Toto nielenže pochopil A. Kolping, ale stal sa pre pápeža Leva XIII. inšpirátorom pre napísanie prvej encykliky so sociálnou tématikou Rerum Novarum. Zdá sa, že napriek mnohým rokom od jej vydania, nie sme ešte stále tak ďaleko, aby laici v duchu týchto “znamení časov” znovu prebrali svoju osobnú a nenahraditeľnú zodpovednosť za dianie v cirkvi. Navyše, keď klerikalizmus a triumfalizmus po zmene politického systému v 1989 roku zase postupne naberajú svoju vážnosť a vytesňuje samostatné občianske aktivity laikov. Je potrebné, aby sa v širšej miere obnovila teológia laického apoštolátu, ktorá je formulovaná hlavne v záveroch II. vatikánskeho koncilu a následných pápežských dokumentov zameraných na laikov. Úspešnosť laických združení sa meria schopnosťou presadiť sa v tzv. “občianskej spoločnosti” a ovplyvňovať ju. Povzbudivým príkladom v tejto oblasti je čoraz častejšie zapájanie sa niektorých kresťanských organizácií do celoslovenských rozvojových alebo sociálnych platforiem.

Už Pius XII. povedal: "Veriaci, a ešte presnejšie laici, stoja v prvých líniách života cirkvi; Cirkev je pre nich životným princípom ľudskej spoločnosti. Preto musia oni - a práve oni - nadobúdať stále hlbšie vedomie, že nielen patria k cirkvi, ale že sú cirkvou, to znamená spoločenstvom veriacich na zemi pod vedením pápeža ako spoločnej hlavy a biskupov, ktorí sú s ním zjednotení. Oni sú cirkvou".

Pozitívnou stránkou je, že ešte stále je dostatok laikov, ktorí stále pociťujú potrebu sa angažovať a sú ochotní prejavovať svoju kreativitu v najrozličnejších oblastiach života. Altruizmus, láska k blížnemu, zmysel pre charitu a sociálnu senzibilitu s trpiacimi sprevádza stále značnú časť našich veriacich na Slovensku, ktorá je základom pre členskú základňu členov kolpingových rodín. Všeobecne známy jav, akým je upadajúci záujem laikov angažovať sa v sociálnej oblasti, by sa dal ešte stále napraviť rozumnou senzibilizáciou veriacich a pútavou prezentáciou zmysluplných projektov, do ktorých by boli veriaci pozývaní prostredníctvom vzdelávacích projektov miestnych kolpingových rodín. Je veľmi potešiteľné, že sa postupne zvyšuje teologická vzdelanostná úroveň mnohých veriacich laikov, ktorí ju často získavajú z vlastnej iniciatívy, interdisciplinárnym samoštúdiom, niektorí dokonca aj na renomovaných svetových univerzitách. Tým sa pomaly vytvára odborne pripravená ale aj kritickejšia vrstva veriacich, ktorá však nie je vždy akceptovaná oficiálnymi predstaviteľmi cirkvi.

Negatívnou stránkou našich kresťanských laických združení je skutočnosť, ktorú nedávno zdôraznil vo svojom príhovore aj pápež František, ktorý povedal: “Kresťanom stále hrozí absencia dialógu medzi svetom a cirkvou, ktorý ustrnul v defenzíve.” Cirkev je chránená mnohými istotami, ktoré dávajú často ľuďom falošný pocit výlučnej pravdy, ktorá podľa niektorých veriacich nepotrebuje zdôvodňovanie a dialóg.” Preto výraznou črtou mnohých laických aktivít je skôr dokazovanie svojej pravovernosti voči cirkvi a nezaujímajú sa o to, čo oslovuje sekulárny svet. Podobne aj cirkevné inštitúcie a hierarchiu zaujímajú skôr submisívne hnutia, ktoré nahlas deklarujú svoju vernosť hierarchii, a nevadí im, že nemajú dostatočnú pozitívnu spätnú väzbu aj zo sekulárnej spoločnosti, to už nie je pre nich až také dôležité. Žiaľ, cirkev u nás neproporčne prerozdeľuje finančné prostriedky z verejných kostolných zbierok na charitatívne účely, jediným prijímateľom je Katolícka charita. Bežné kresťanské organizácie sa nemajú ako dostať k finančným prostriedkom. Sekulárne fondy nás orientujú na cirkev a v cirkevných kruhoch nie sú nadácie,(okrem zahraničných), ktoré by podporovali kresťanské sociálne orientované aktivity a združenia. Takto postupne skrachovalo niekoľko pomerne aktívnych a perspektívnych laických aktivít, hlavne v oblasti práce s Rómami práve preto, že sa nenašli zdroje financovania aj po ukončení projektu a nedala sa zabezpečiť ich trvalá udržateľnosť z cirkevných prostriedkov.

**Záver**

Milí priatelia, dostávate do rúk správu o činnosti Kolpingovho diela na Slovensku za obdobie 20. rokov. Teší nás, že táto naša správa je naplnená bohatým textovým aj obrazovým obsahom. Svedčí to o tom, že sa sociálne myšlienky a aktivity inšpirované blahoslaveným kňazom Adolphom Kolpingom na Slovensku ujali a nachádzajú odozvu v zaujímavých aktivitách a v raste nových záujemcov o sociálne témy. Z malej neziskovej organizácie, ktorá bola vo februári 1995 zaregistrovaná, a skoro dva roky vedená len dobrovoľnými nadšencami, sa vyprofilovala moderná mimovládna organizácia so svojím stabilným miestom medzi kresťanskými sociálnymi združeniami. Naše projekty sa dostávajú do povedomia širšej verejnosti a upevňujú dôveryhodnosť KDS a opodstatnenosť jeho existencie. Našou ambíciou v ďalších rokoch je, aby sme sa stali spolu partnermi inštitúcií, akými sú napríklad farské spoločenstvá, obce, kultúrne a spoločenské organizácie, s ktorými chceme aktívne spolupracovať pri zlepšovaní sociálnej situácie ľudí a v oblasti vzdelávania. Chceme naďalej vypracovávať a predkladať projekty a získavať finančné prostriedky na aktivity, ktoré korešpondujú s našimi dlhodobými cieľmi a zámermi a tým prispievať k celkovému zlepšovaniu sociálnej situácie na Slovensku. Vyžaduje to od nás jednak profesionalitu ale aj veľkú schopnosť intuitívne vycítiť ktoré sú tie najpálčivejšie „potreby doby“ na ktoré máme v našom okolí odpovedať.Veľmi nám záleží aby sa do našej dobrovoľnej práce zapojili aj mladí ľudia so svojou kreativitou a mladíckym nadšením. Radi by sme im poskytli v našich radoch miesto na sebarealizáciu a rozvinutie zmyslu pre sociálne problémy. V tomto roku pripravujeme veľké stretnutie zástupcov mládeže KR z krajín V4, ktorí majú zmysel pre tieto témy a radi by sa v budúcnosti venovali ich aktívnemu riešeniu.

Nechceme zanedbať ani našich partnerov zo  SRN, ktorým hlavne vďačíme za finančnú podporu pri rekonštrukcií objektov, ktoré sa stali neodmysliteľnými miestami realizácie našich projektov, ale aj oddychu. Pripravujeme podmienky pre nadviazanie partnerských projektov medzi KR na Slovensku a Nemecku, ale aj KR v okolitých krajinách najmä Čechách, Poľsku a Maďarsku. Pre rozvoj regiónov sú pre nás dôležité aktivity kolpingových rodín v maďarsky hovoriacich oblastiach na južnom a juhovýchodnom Slovensku.

Nakoniec by sme chceli vďaka našej dlhodobej skúsenosti v demokratických krajinách svojimi vzdelávacími programami pozitívne ovplyvňovať verejnú mienku k uspokojeniu zmiereniu spoločnosti, viesť našich členov ku kultivovaniu politického života hlavne na komunálnej úrovni a prispievať k zmierňovaniu sociálnych rozdielov a zvyšovaniu sociálnej senzibility obyvateľov aj k utečencom ohrozených vojenskými konfliktmi a extrémnou chudobou, pri zachovaní nevyhnutného úsilia o spravodlivé a morálne riešenie situácií, ktoré tieto konflikty spôsobili.Centrom nášho úsilia ostáva stále človek, ktorý túži rozšíriť si obzor svojich vedomostí a snaží sa nájsť orientáciu v stále sa meniacej spoločnosti. Zaujíma nás však aj taký občan, ktorý stojí na rozhraní výziev modernej doby a zároveň beznádeje svojho ľudského a spoločenského položenia. Cítili sme povinnosť osloviť práve takéhoto občana a priviesť ho do stavu, aby bol pripravený a odhodlaný zmeniť svoje neľahké, často až kritické postavenie a stať sa duchovne vyrovnaným a sebavedomým človekom, a tým aj plnohodnotným občanom. V tomto duchu i naďalej chceme pripravovať viacero vzdelávacích a sociálno-ekonomických programov. Ďakujeme Vám všetkým, ktorí ste pri čítaní tejto správy nestratili trpezlivosť, a že ste za všetkými týmito slovami odhalili kus poctivej práce členov našich kolpingových rodín a hlavne lásku, s ktorou tieto aktivity pre naše spoločné dobro realizovali…

Margita Marková a Pavol Zaťko,

zostavovatelia publikácie

Ak Vás text tejto knihy oslovil a radi by ste sa zapojili do šírenia a uskutočňovania myšlienok bl. Adolpha Kolpinga na Slovensku, môžete nás podporiť svojim vstupom do niektorej zo založených KR na území Slovenska, prípadne finančnou podporou našich aktivít formou príspevku 2 percenta z dane.

Bližšie a aktuálne informácie o podujatiach našej organizácie nájdete aj na našich webovských stránkach:

[www.kolping.sk](http://www.kolping.sk), [www.kolping.de](http://www.kolping.de), [www.kolping.net](http://www.kolping.net)

Kontaktné a bankové údaje:

Kolpingovo dielo na Slovensku

Štiavnické Bane 76

969 81 Štiavnické Bane

IČO: 31751491

DIČ: 2020876143

konto: 2923480099/1100

IBAN: SK76 1100 0000 0029 2348 0099

BIC: TATRSKBX